Sciant presentes et posteri quod Hugo filius Stephani de Vela calumpniam quam faciebat de venditione et dono quod patruus ejus Guigo cantor fecerat Sancto Vincentio, de terra que jacet in villa Cropii, finivit et verpivit; et si quod jus ibi habebat donavit libere ecclesie Sancti Vincentii in perpetuum. Hanc autem verpitionem fecit in manu domni Pontii Matisconensis episcopi, in capitulo predicte ecclesie, et juravit inde pacem tam firmiter tenere quod nec pro sorore sua, nec pro alio calumpniatore, esset exinde in nocumentum prefate ecclesie. Sunt testes Vuichardus decanus, Hugo cantor, et Stephanus tunc dapifer, et Willelmus de Castellione, Bernardus Pinguis, Garinus de Igiaco, Martinus de Sancto Verano, Guigo de Streis canonicus regularis, Hugo de Cavanis, Gaucerannus de Sala, Stephanus de Ariaco, Paganus prepositus Trenorchiensis, Hugo presbiter de Carnaco, Guigo Truannus, Gaucerannus de Burgo Superiori, Lambertus de Lugniaco, Stephanus Pertus, Bernardus Catret, Bernardus clericus de Lia, Gaschetus, Johannes de Muisons, et alii plures. Hec verpicio fuit facta anno ab Incarnatione Domini M C LI, indictione XIIII.